V. Veteška, podpredseda NR SR: (2007-12-11):
O slovo požiadal predkladateľ návrhu. Nech sa páči, pán podpredseda vlády. Š. Harabin, podpredseda vlády a minister spravodlivosti SR: Ďakujem za slovo, pán predsedajúci. Ja by som len stručne zareagoval na pána poslanca Lipšica nad rámec toho, čo sa viaže k predkladanému materiálu. Práve vzhľadom na to, že väzenstvo určitým spôsobom, nazvem to zatiaľ takto, určitým spôsobom bolo zanedbávané zo strany predchádzajúceho vedenia, som pristúpil zodpovedne k riešeniu problémov vo väzniciach. Neviem, koľko pán poslanec navštívil väzníc. Ja som už osobne navštívil v priebehu krátkeho času skoro 10 väzníc a ústavov pre výkon väzby, kde nie od  zeleného stola, ale priamo na mieste mapujem situáciu. Pokiaľ ide o to, čo ste rozprávali vo vzťahu k zamestnanosti, musím vás poopraviť. Možnože ste to ani nevedeli a možnože ste boli zavádzaný, lebo tá zamestnanosť, o ktorej rozprávate, na 66 % síce bola evidenčne, ale zamestnanosť narástla tým spôsobom, že aj polovičná zamestnanosť sa evidovala ako celková, čo nie je pravda z hľadiska podstaty zamestnanosti. Možno ste boli zavádzaný. To ste nemuseli skutočne vedieť. Pokiaľ sme my teraz zvýšili zamestnanosť, tak zamestnanosť väzňa na plný úväzok považujeme za zamestnanosť. Aj napriek tomu sme ju zvýšili už minimálne o 10 % vo vzťahu k tej polovične evidovanej zamestnanosti. Pokiaľ ide o finančné ohodnotenie príslušníkov Zboru väzenskej a justičnej stráže, môžem vás uistiť, že už minulého roku všetky ušetrené peňažné prostriedky, ktoré boli v rámci podkapitoly väzenstva, boli na odmenách vyplatené príslušníkom Zboru väzenskej a justičnej stráže, ktorí sú vo výkone. Všetko išlo do výkonu a aj teraz ušetrené finančné prostriedky až na malé sumy idú priamo do výkonu príslušníkov Zboru väzenskej a justičnej stráže. Čiže aj týmto spôsobom riešime situáciu, ktorá je. My si uvedomujeme to, čo je v súvislosti so štátnym rozpočtom. Uvedomujeme si aj to, že sme museli akceptovať absolútne priority štátneho rozpočtu, ktoré boli naviazané na splnenie kritérií vo vzťahu k euru. Pokiaľ ide o predkladaný návrh zákona k navýšeniu platov a odmien príslušníkov polície, ja som s tým vo vláde jednoznačne súhlasil, pretože keď my chceme skvalitniť trestné konanie a bezpečnosť občanov, nemôžeme ísť cestou nieže výberu, ale náboru. Dokonca sa stávali prípady, keď do Policajného zboru nebolo koho zobrať. Tak sa brali bezdomovci, čo nie je teda cesta profesionalizácie, špecializácie a skvalitnenia práce Policajného zboru. Čiže musíme ísť cestou zvyšovania platov polície, aby sme vytvorili tam konkurenčné prostredie ako tlak na to, aby bol záujem o prácu polície. V tejto spojitosti s predkladaným materiálom som ale vyslovil vo vláde požiadavku aj na navýšenie počtu, aj na navýšenie platov príslušníkov Zboru väzenskej a justičnej stráže, pretože ide o právnu úpravu, ktorá upravuje v podstate všetky ozbrojené zložky. A považoval by som a aj považujem navýšenie iba vo vzťahu k polícii za diskriminačné vo vzťahu k ostatným ozbrojeným zborom. To je môj názor, ktorý som prezentoval aj vo vláde. A robíme všetko preto, aby personálny substrát väzenstva mal záujem pracovať, ostal pracovať a aby bol aj finančne ohodnotený. Ďakujem.